정조 23년 · 목
狀啓以爲臣等一行八月初五日入柵初六日自柵門前進迎送官三達力通官吉爾通阿率甲軍護行初十日抵瀋陽二十日過山海關二十七日入燕京詣禮部呈表咨文右侍郞鄒炳泰率諸郞官出待接受訖主客司郞官閱方物表咨問于任譯曰別使則勿送方物前旣有先皇上恩旨而今於進賀之行方物之依例齎來何也任譯答曰今此太上皇帝上諡稱賀乃是至重之典禮小邦專差別使另具方物必趁奉移山陵之前者蓋與循例稱賀自別故也郞官點頭曰今番稱賀果與他自別貴國之另具方物誠爲得體云二十九日皇帝詣觀德殿殯宮親行別大祭時禮部知委四譯官使臣等接駕故伊日五鼓臣等與書狀官韓致應及員譯等着黑團領去胸褙進詣神武門外北上門內祗迎班俟候辰時皇帝乘黃屋小轎自神武門出至臣等祗迎處皇帝傾身俯瞰開笑顧問于侍衛大臣曰朝鮮使臣乎九門提督布彦達賚對曰此是朝鮮使臣矣轎過之頃不住諦視九月初一日皇帝詣觀德殿殯宮行祖奠禮時因禮部知委臣等着淺淡服進詣觀德殿庭俟候卯時就殿庭設鹵簿辰時皇帝乘黃屋小轎自北上門出至臣等祗迎處皇帝自轎中顧視臣等仍望殯宮擧哀侍衛諸臣皆行哭在班百官皆立哭皇帝由鹵簿行綴之外逶迤入觀德殿內而哭止百官皆跪主客司官引臣等跪於西班散官之下殿內讀祭文訖殿內殿庭皆哭皇帝祭酒三爵東西班隨行跪叩禮行禮畢禮官奉祭文第八王第十七王隨後王公百官及臣等咸從至殿庭東門外鑾輿器服峙積處第八王奉祭文安于前卓哭奠三爵後竝前所峙積者擧火燎之臣等遂卽退還館所初二日送殯時又因禮部知委臣等着淺淡服出朝陽門外五里石橋俟候巳時皇帝乘黃屋小轎而出臣等祗送於路左則皇帝在轎中注視臣等旣又以巾拭淚轎過後通官太平保來言于臣等曰俄者皇上之以巾拭淚使行亦見之乎誠孝之出天如此使行不可不知云云似是禮部之指揮而出於揄揚之意少頃六輛車子相續出來最先黃絲絡黑蓋車云是管房所乘管房者妃嬪之稱其次金頂靑蓋車云是十公主所乘其次四車云是八阿哥十一阿哥十七阿哥福晉及綿兒福晉所乘福晉者娘娘之稱皆先皇帝子婦與孫婦云最後梓宮大昇輿出輿以黃屋黃縵黃杠爲飾而靈駕冊寶亭及侍衛鹵簿前列所經門橋內大臣祭酒焚楮帛留京百官及臣等成班哭送於路左石橋以東分治兩路一爲梓宮所行一爲皇轎所由而皇帝步送至門自門先取別路前行每站祗俟梓宮者乃是會典所載故前此以觀德殿東門爲步送之處矣七月晦間皇帝前期降諭俾以步送至朝陽門磨鍊則王公大臣援引舊例合辭力爭而皇帝斟酌折衷遂以步送至東安門磨鍊云新陵陵號爲裕陵而在薊州屬邑遵化縣之昌瑞山去燕京爲三百七十里梓宮入隧吉辰卽九月十五日卯時也初六日方物所載車輛無弊入來初七日自禮部考例題奏于行在所十一日准作年貢事皇旨始下禮部題奏及皇旨別紙謄上而間因各該庫官之有故十六日準納方物而補物則各該庫郞吏及提督大使通官等處依例分贈十八日皇帝還宮時又因禮部知委臣等着黑團領去胸褙出朝陽門外五里石橋俟候巳時皇帝乘黃屋小轎而來臣等與禮部右侍郞鄒炳泰主客司員外郞福克精阿成班祗迎于路左則皇帝望見臣等出御轎前以漢語使侍衛大臣問于臣等曰國王平安乎七額駙馬拉網多羅記出傳皇旨臣等使通官太平保對曰國王仰托皇上之福連享平安矣轎過之後臣等隨卽歸館而皇帝初政辭令務主簡重之故前此屢加眄睞之擧通官輩猶以爲榮至是則相與來賀曰皇上之惓惓貴國至此誠爲可感云當日晩後大風連吹禮部尙書德明送言于臣等曰貴國使行之趁出殯時來參皇上甚以爲喜明日又祔廟從吉之昌辰如此風勢須小心火燭毋致有意外之慮云蓋聞安南緬甸等國奏請送殯則皇帝以會典之向無成例不許故今番陪祭接駕送殯迎牌之時外國使臣只有臣等一行皇上之甚喜云云似因於此十九日皇帝詣宗廟迎神牌時又因禮部知委臣等着黑團領詣午門外俟候少頃提督使通官引臣等先出大淸門外祗迎神牌故臣等問曰昨日自禮部知委四譯館文書中只使迎送於皇上出還宮時今復有此臨期變通何也通官曰前例則內朝百官出迎神牌隨後至廟而外國使臣只迎送皇駕而已故禮部按例磨鍊矣皇旨特降神牌入廟時朝鮮使臣使之一體祗迎此出特異之恩數吾輩與有榮焉云而禮部諸官亦頗動色臣等遂卽出待於大淸門外神牌黃輿至與百官聯班祗迎仍隨皇輿後至廟門外止轉入端門內前所俟候處以待皇駕之回辰時皇帝自廟還宮而法駕鹵簿自端門至午門排立如儀皇帝乘黃屋轎內大臣左右侍衛而行至臣等祗迎處如前諦視二十日宣詔時又因禮部知委臣等着黑團領詣天安門外俟候辰時頒赦詔書安于黃亭由正門出香亭及御仗黃蓋前導總督及禮部鴻臚寺等官後從至門外正路設案處禮部官奉出詔書奠于案上鴻臚寺官唱跪在班官及臣等皆跪宣詔官陞詣案上二人展詔五人以滿漢音輪讀讀宣訖在班官及臣等行跪叩禮遂還奉詔書于黃亭前導後從如上儀由大淸門出向禮部臣等仍卽退歸二十一日領賞時又因禮部知委臣等着黑團領詣午門外俟候午時禮部尙書德明率諸郞官設案于午門外依例頒賞臣等跪叩祗受而退頒赦詔書順付今行與否皇駕還宮後始得探問于禮部尙書紀均則答以爲已奏明交來使云云二十日宣詔時主客司員外郞福克精阿謂首譯曰今番赦詔吾輩之所當齎往者而你們大人齎去云云二十一日頒賞時臣等適與禮部郞官聯坐故臣等使首譯問曰似聞頒赦詔書順付於今番使行云使行還發之遲速繫於詔下之早晩願聞其期諸郞官答曰詔書印出與安寶之役自費五六日二十六七日間當交付使臣云云則順付一款更無可疑先來事當卽日發送而詔書一通先爲謄出上送然後謝表咨可以撰出以順付事知委使行公文亦不可不今便齎上以爲憑據之資故數日周旋今始覓出臣尙鎭帶率軍官趙吉鎭臣瀅修帶率譯官洪俊學行中任譯金學曾處狀啓一道及頒赦文禮部題奏謄本二道知會文蹟準授發送臣等發行日子還到瀋陽別具狀聞計料而二十一日頒賞後禮部尙書德明使通官送言于臣等曰二十六日皇上詣宗廟時使臣當接駕仍爲奏辭文書亦當趁此成送須以此爲行期云云則發程似在二十七日而姑難的知○頒赦詔奉天承運皇帝詔曰朕惟詩頌思成受命篤溥將之慶易稱殷薦繫爻稽華渙之占世德作求虔奉上儀而登祔思皇多祜允敷大澤以頒綸載考徽章丕昭懿榘欽惟皇考高宗純皇帝乾符廣運鼎祚熾昌孚帝載以欽崇篤皇穹之眷佑繼述炳馨香之治敷賁訏謨經綸兼創守之勳宣昭茂緖日孜月矻繹政典以求寧堂儆廉箴勖官常而黃治議道自已庶績其凝用中于民彝倫攸敍思周禹服農題迭進于楓墀屛揭豳圖時紀遙諳于蔀屋惠心勿問其益無方簡孚有稽維良折獄撫辰觀化徇景慶于天文迪道敷言闡典謨于聖誨鴻成耆定逾三萬以開疆駿烈布昭藏十全而贏績道洽政治允升於大猷綱擧目張以庥於前政惇大成裕至誠徵行健之原悠久無疆醲化際純熙之會綏萬邦而怙冒莫不尊親崇九廟之烝嘗是用孝享皇妃孝賢純皇后儀天立極炳月垂光穆雍章彤史之型宮廷佐養祗敬翊丹宸之治壼掖宣慈皇妃孝儀純皇后原載同符思齊儷德揚庥內政殫誠敬以承襄毓慶中闈篤恩勤於顧復本仁祖義肇禋允叶夫同尊假廟饗親擧典聿隆夫合祔謹率諸王貝勒文武群臣于嘉慶四年九月十九日恭奉高宗法天隆運至誠先覺體元立極敷文奮武孝慈神聖純皇帝神位孝賢誠正敦穆仁惠輔天昌聖純皇后神位孝儀恭順康裕慈仁翼天毓聖純皇后神位合祔于太廟延禧姬籙卜年世而彌增景範堯門升凡筵而有恪旣襄盛豐宜沛鴻施所有事宜開列于後○一內外大小各官於從前恩詔後陞職加銜補官者悉照現在職銜給與封典一試職各官俱準實授一貢生監生仍派大臣官員考定職銜照舊例送吏部註冊一各省儒學以正貢作恩貢次貢作歲貢一貢生監生在監肄業者免坐監一月一軍民年七十以上者許一丁侍養免其雜派差使一窮民無力營葬竝無親族收瘞者該地方官擇隙地多設義塜隨時掩埋無使抛露於戱纘昌圖而右序燕及皇天躋太室以升香昭玆來許追養繼孝敬維光訓以欽承錫類推恩仰溯馨聞而普施布告天下咸使聞知○禮部題奏禮部謹奏爲請旨事據朝鮮國王爲上高宗純皇帝尊諡特差正使判中樞府事趙尙鎭副使禮曹判書徐瀅修等恭齎表文方物來京慶賀兼謝天恩臣等伏査雍正二年朝鮮國王爲上聖祖仁皇帝尊諡進慶賀禮物經臣部議遵順治十八年康熙五十二年奏准收受之例具題奉旨這進貢禮物停其收受著存留准作年貢欽此又乾隆二年朝鮮國王爲上世宗憲皇帝尊諡進慶賀禮物臣部議遵雍正二年之例停其收受准其留抵年貢等因具題奉旨依議欽此欽遵各在案今朝鮮國王爲上高宗純皇帝尊諡恭進慶賀禮物該國王除敬謹撰表具題外仍移咨臣部據情轉奏仰懇賞收等情臣等不敢壅於上聞謹抄錄該國王原咨及貢物淸單恭呈御覽其進獻禮物應否收受之處理合奏聞請旨俟命下之日臣部遵照辦理爲此謹奏請旨○嘉慶四年九月十一日奉旨禮部奏朝鮮國王因恭上高宗純皇帝尊諡遣使呈進表文方物一摺具見該國王恭順悃忱其所進貢物停其收受著存留准年貢以示體恤欽此○主客司知會主客司爲移付事所有朝鮮慶賀謝恩使臣在京恭遇頒發高宗純皇帝孝賢純皇后孝儀純皇后升祔太廟禮成詔書一道奉各堂大人諭交該使臣敬謹齎回相應移付四譯館傳知使臣守候詔書發下再行付知赴部祗領可也須至付者右付四譯館九月廿三日